大水雜言
作者：鄧肅
朝代：宋

paragraphs: 前日雨如絲，繽紛雜朝霧。
昨日雨如注，萬壑爭馳騖。
今朝有霽色，作意在芒屨。
那知復如傾，漫天飛瀑布。
介休借車振蒼穹，十八葉幡如火紅。
濤頭起伏萬銀屋，河伯盡以山爲宮。
門前小艇疾飛鴻，挽我同趨急流中。
人生如夢貴適意，乘此可食千頭龍。
醉中舉杯謝舟子，口腹自營吁可鄙。
不聞大禹不過門，血指爲疏九年水。
何如乘風拜張堅，喚取女媧來補天。
坐令赤子脫魚腹，六合內外還桑田。
柳枝却下蛟龍約，談笑支奇付鐵索。
異時天上敢驚呼，斥作人間鐺折脚。